മുളവൂരില് കനാല് ബണ്ട് റോഡിലെ കാടുകള് വെട്ടിത്തെളിച്ചു മൂവാറ്റുപുഴ: ഇഴജന്തുക്കളുടെ താവളമായിമാറിയ മുളവൂര് ബ്രാഞ്ച് കനാല് ബണ്ട് റോഡിലെ കാടുകള് വെട്ടിതെളിച്ചു. സിപിഎം മുളവൂര് പള്ളിപ്പടി ബ്രാഞ്ച് കമ്മിറ്റിയുടെ നേതൃത്വത്തിലാണ് കനാല് ബണ്ട് റോഡിലെ കാടുകള് വെട്ടിതെളിച്ച് ശുചീകരിച്ചത്. ശുചീകരണ പ്രവര്ത്തനങ്ങളുടെ ഉദ്ഘാടനം സിപിഎം ജില്ലാ സെക്രട്ടറിയേറ്റംഗം പി.ആര്. മുരളീധരന് നിര്വഹിച്ചു. ബ്ലോക്ക് പഞ്ചായത്തംഗം ഒ.കെ. മുഹമ്മദ് അധ്യക്ഷത വഹിച്ചു. പഞ്ചായത്തംഗം ഇ.എം.ഷാജി, വി.എസ്. മുരളി, യു.പി. വര്ക്കി, സി.സി. ഉണ്ണികൃഷ്ണന് എന്നിവര് പ്രസംഗിച്ചു. ശുചീകരണ പ്രവര്ത്തനങ്ങള്ക്ക് സുനി മറ്റനായില്, സി.കെ. താജുദ്ദീന്, എസ്.ഐ. അജാസ്, റഫീഖ് വാളന്, കെ.എച്ച്. നസീബ്, എ.എ. അബ്ദുള്ള, അഖില് പ്രകാശ്, ഒ.എം. അജ്മല്, അമീന് നസീര് എന്നിവര് നേതൃത്വം നല്കി. പെരിയാര്വാലി കനാല് റോഡുകള് കാടുകയറി ഇഴജന്തുക്കളുടെ താവളമായി മാറിയിട്ട് മാസങ്ങളായി. എല്ലാ വര്ഷവും വേനല് അടുക്കുന്നതോടെയാണ് പെരിയാര്വാലി കനാലിന്റെ കാടുകള് വെട്ടി അറ്റകുറ്റപ്പണികള് തീര്ത്തിരുന്നത്. ഈ വര്ഷം മഴ കൂടുതല് ലഭിച്ചതിനാല് കനാലുകളും കനാല് ബണ്ട് റോഡുകളും കാടുകയറിയിരിക്കുകയാണ്. മഴ കനത്തതോടെ കനാലില് നീരൊഴുക്ക് വര്ധിച്ചതിനാല് ഇഴജന്തുക്കളും ഒഴുകിയെത്തുന്നുണ്ട്. കനാല് ബണ്ട് റോഡുകളിലെ തെരുവ് വിളക്കുകള് തെളിയാത്തതും ആളുകളുടെ രാത്രികാല സഞ്ചാരം ദുരിതത്തിലാക്കുന്നു. യാത്രക്കാരെ കൂടാതെ കനാല് ബണ്ട് റോഡിന്റെ ഇരുവശത്തും താമസിക്കുന്നവരും ഇഴജന്തുക്കളുടെ ശല്യംമൂലം ദുരിതത്തിലാണ്. കഴിഞ്ഞ മാസം ഈ റോഡിലൂടെ ജോലി കഴിഞ്ഞ് വീട്ടിലേയ്ക്ക് മടങ്ങിയ യുവാവിന് പാന്പ് കടിയേറ്റിരുന്നു. തുടര്ന്ന് നാട്ടുകാര് ചേര്ന്ന് പേഴയ്ക്കാപ്പിള്ളിയിലെ സ്വകാര്യ ആശുപത്രിയില് പ്രവേശിപ്പിക്കുകയായിരുന്നു. ഇതോടെ കനാലിന്റെ ഇരുവശങ്ങളിലും താമസിക്കുന്നവര് ഭീതിയോടെയാണ് കഴിയുന്നത്. തൊഴിലുറപ്പ് തൊഴിലാളികളെ ഉപയോഗിച്ച് കനാല് ബണ്ട് റോഡുകളിലെ കാടുകള് നീക്കം ചെയ്യണമെന്നും സ്ട്രീറ്റ് ലൈറ്റുകള് നന്നാക്കണമെന്നും പ്രദേശവാസികള് പഞ്ചായത്ത് അധികൃതരോട് ആവശ്യപ്പെട്ടിട്ടും യാതൊരു നാടപടിയും സ്വീകരിച്ചില്ലെന്നും ആരോപണമുണ്ട്.